Коми Республикаса Юралысь Вячеслав Гайзер вöзйис Россияса Сбербанклы ёнджыка участвуйтны регионын инвестиционнöй проектъяс збыльмöдöмын.

Та йылысь талун висьталiс Коми Республикаса Юралысь Россияса Сбербанклöн Рытыввыв Урал банкса веськöдлысь Кирилл Брелькöд да Россияса Сбербанклöн Коми юкöнса веськöдлысь Анна Виноградовакöд аддзысьлiгöн.

«Пример вылын, кыдзи öнi Коми Республикаын уджалö Сбербанк, мукöд финансöвöй организациялы оз кö велöдчыны, колö кöть вöчны лöсялана кывкöртöдъяс. Тайö тыдалö сы серти, кыдзи öтув уджалöны республикаса Веськöдлан котыр да банк. Но, та дырйи, регионын эмöсь и выль проектъяс, мыйяс збыльмöдöмын вермис эськö участвуйтны Сбербанк», - пасйис республикаса Юралысь.

Сiйö пасйис, мый, медводз, сёрниыс мунö Инвестиционнöй проектъяслы отсöг сетан регионса фондлысь проектъяс збыльмöдöм йылысь. «Ми петкöдлiм, мый тадзи уджавны позьö да вермам став тайö проектсö колана ногöн тырвыйö пöртны олöмö, но Сбербанк отсöгöн тайöс позьö вöчны öдйöджык. Сiдзжö эска, мый тайö проектъясыс коланаöсь аслыс банкыслы. Тайö и пу керкаяс стрöитöм сöвмöдöм, и государственнöй агрохолдингö пырысь предприятиеяслысь производство выльмöдöм, и туристическöй бизнес сöвмöдöм, и «Интауголь» выльмöдöм кузя уджтас. Öтувъя удж нуöдан туйвизьыс зэв уна да ми кöсйим эськö ёнджыка тiянкöд уджавны», - висьталiс Вячеслав Гайзер.

Асласдорсяньыс Кирилл Брель пасйис, мый тöдмасис Коми Республикаса Веськöдлан котыр да Сбербанк костын ёртасьöм йылысь вына артмöдчöмнас да тшöктас дасьтыны документас вöзйöмъяс да вежсьöмъяс.

«Ме сöглас тiянкöд, мый банк да республика костын йитöдъясыс вермöны сöвмыны да налы колö сöвмыны, артмöдчöмын колö гижны оз прöста öтувъя кывъяс, а торъя проектъяс йылысь. Чайта, ми вермам дасьтыны Коми Республикалы да сэнi олысьяслы колана вöзйöмъяс», - пасйис Кирилл Брель.